**บทสรุปผู้บริหาร**

แผนปฏิบัติการ มหาวิทยาลัยราชภัฏราชนครินทร์ ประจำปีงบประมาณ พ.ศ. 2568 เป็นการกำหนดทิศทางในการพัฒนามหาวิทยาลัย โดยพิจารณาความเชื่อมโยงกับแผนปฏิบัติราชการ มหาวิทยาลัยราชภัฏราชนครินทร์ ปี พ.ศ. 2568-2570 ซึ่งผ่านความเห็นชอบจากสภามหาวิทยาลัยราชภัฏราชนครินทร์ ในคราวประชุม ครั้งที่ 7/2568 วันที่ 7 มิถุนายน 2568 โดยดำเนินการพัฒนาตัวชี้วัดในเชิงยุทธศาสตร์ให้เป็นตัวชี้วัดเชิงคุณภาพที่มี Impact เพื่อเน้นการสร้างการเปลี่ยนแปลงทั้งในด้านการเป็นมหาวิทยาลัยเพื่อการพัฒนาท้องถิ่น และการพลิกโฉมของมหาวิทยาลัยตามการจัดกลุ่มสถาบันอุดมศึกษา (Reinventing University) ตลอดจนสอดรับกับการเปลี่ยนแปลงและความต้องการของชุมชนท้องถิ่น ในการนี้กองนโยบายและแผนได้นำข้อมูลต่าง ๆ แผนปฏิบัติราชการ มหาวิทยาลัย ราชภัฏราชนครินทร์ พ.ศ. 2568-2570 และนำสู่การจัดทำแผนปฏิบัติการ มหาวิทยาลัยราชภัฏราชนครินทร์ ประจำปีงบประมาณ พ.ศ. 2569 ซึ่งได้จัดทำแผนการใช้จ่ายงบประมาณภายใต้กรอบงบประมาณรายจ่ายประจำปีงบประมาณ พ.ศ. 2569 ที่ผ่านความเห็นชอบจากสภามหาวิทยาลัยราชภัฏราชนครินทร์ เมื่อคราวประชุมครั้งที่ 10/2568 วันที่ 13 กันยายน 2568 โดยมีการกำหนดยุทธศาสตร์เพื่อตอบสนองนโยบาย และพันธกิจของมหาวิทยาลัยรวม 4 ยุทธศาสตร์ กำหนดเป้าประสงค์เพื่อตอบสนองยุทธศาสตร์รวม 7 เป้าประสงค์ และกลยุทธ์ในการตอบสนองเป้าประสงค์รวม 10 กลยุทธ์ 38 ตัวชี้วัด และ 236 โครงการ เพื่อเป็นกรอบในการบริหารจัดการมหาวิทยาลัยให้บรรลุวัตถุประสงค์ อันเป็นเครื่องมือที่สำคัญที่ใช้เป็นแนวทางในการขับเคลื่อนให้การดำเนินงานบรรลุเป้าหมายตามยุทธศาสตร์ ซึ่งประกอบด้วย

ยุทธศาสตร์ที่ 1 การพัฒนาท้องถิ่น เป้าประสงค์ คือ 1) ชุมชน ท้องถิ่น และสถานประกอบการได้รับการพัฒนาให้มีความเข้มแข็ง และยกระดับให้เป็นแหล่งจ้างงานของประชากรและบัณฑิตรวมทั้งพัฒนาหรือสร้างผู้ประกอบการในพื้นที่ 2) มีงานวิจัย นวัตกรรมที่สร้างคุณค่าและนำไปใช้ประโยชน์ ในการพัฒนามหาวิทยาลัยและท้องถิ่น 3) เป็นแหล่งเรียนรู้ศิลปวัฒนธรรมภูมิปัญญาท้องถิ่นและสร้างสรรค์ผลงานที่โดดเด่นเป็นที่ยอมรับของสังคม กลยุทธ์ คือ 1) การพัฒนาชุมชนท้องถิ่น และกำลังคนเพื่อรองรับการพัฒนาพื้นที่ 2) พัฒนาผลิตภัณฑ์ชุมชนที่เป็นอัตลักษณ์ท้องถิ่นตามความต้องการของตลาด (Demand driven) 3) ทะนุบำรุงศิลปะ และวัฒนธรรม เพื่อสร้างความเข้มแข็ง และสร้างคุณค่าของชุมชนสู่การจัดการเชิงเศรษฐกิจสร้างสรรค์ และร่วมสมัย

ยุทธศาสตร์ที่ 2 การผลิตและพัฒนาครู เป้าประสงค์ คือ บัณฑิตครูมีอัตลักษณ์ และสมรรถนะเป็นเลิศเป็นที่ต้องการของผู้ใช้บัณฑิตและครูประจำการที่เป็นศิษย์เก่าของมหาวิทยาลัยราชภัฏมีศักยภาพและความก้าวหน้าทางวิชาชีพ กลยุทธ์ คือ การพัฒนาหลักสูตรครุศาสตร์ และกระบวนการผลิตบัณฑิต ให้มีสมรรถนะตามเกณฑ์มาตรฐาน และสมรรถนะที่เป็นอัตลักษณ์ของมหาวิทยาลัยที่สอดคล้องกับความต้องการของประเทศ

ยุทธศาสตร์ที่ 3 การยกระดับคุณภาพการศึกษา เป้าประสงค์ คือ ยกระดับคุณภาพ และสมรรถนะบัณฑิตให้ตรงตามความต้องการของผู้ใช้บัณฑิตด้วยอัตลักษณ์ คุณลักษณะ 4 ประการ และมีทักษะที่จำเป็น กลยุทธ์ คือ 1) พัฒนาหลักสูตรร่วมกับภาคีเครือข่ายที่สอดคล้องกับความต้องการ ของตลาดแรงงาน/ท้องถิ่น 2) พัฒนาบัณฑิตให้มีความรู้คู่คุณธรรมและเชี่ยวชาญในศาสตร์ได้ตามกรอบมาตรฐานคุณวุฒิแห่งชาติและวิชาชีพ มีสมรรถนะตรงตามความต้องการของสถานประกอบการ 3) การพัฒนานักศึกษาให้มีทักษะทางสังคม (Soft Skill) เพื่อให้เหมาะสมกับการอยู่ในศตวรรษที่ 21

ยุทธศาสตร์ที่ 4 การพัฒนาระบบบริหารจัดการ เป้าประสงค์ คือ 1) ระบบบริหารจัดการมหาวิทยาลัยมีคุณภาพ ทันสมัย รองรับการเปลี่ยนแปลง 2) บุคลากรมีสมรรถนะที่สอดคล้องตามสาขางานและทักษะรองรับการเปลี่ยนแปลง กลยุทธ์ คือ 1) พัฒนาระบบบริหารมหาวิทยาลัยให้ทันสมัย รวดเร็ว มีประสิทธิภาพ และรองรับการเปลี่ยนแปลง 2) การพัฒนากลยุทธ์เพื่อสร้างความมั่นคงทางการเงิน 3) ยกระดับขีดความสามารถของบุคลากรให้มีสมรรถนะ พร้อมรับความเปลี่ยนแปลง และตอบสนองต่อการพัฒนาประเทศ 4) การสนับสนุนการทำงานของบุคลากรทุกระดับเชิงรุก เพื่อให้เกิดประสิทธิภาพ ประสิทธิผลอย่างเป็นรูปธรรม

แผนปฏิบัติการ มหาวิทยาลัยราชภัฏราชนครินทร์ ประจำปีงบประมาณ พ.ศ. 2568 ฉบับนี้ จะเป็นเครื่องมือหลักสำคัญที่ช่วยให้เกิดกรอบแนวทางการปฏิบัติและผลักดันให้การดำเนินการในภารกิจต่าง ๆ บรรลุเป้าหมายตามยุทธศาสตร์เกิดผลลัพธ์และผลสัมฤทธิ์ ดังวิสัยทัศน์ “มหาวิทยาลัยชั้นนำรับใช้สังคมของภาคตะวันออกเพื่อสร้างนวัตกรรมสู่การพัฒนาที่ยั่งยืน” “A Leading Social Engagement University in the Eastern Thailand to Create Innovation for sustainable development”